RAINIS

Latvija

1920-1929

1920

DIENASGRĀMATA

29.11.20.

Vakar bij Lāčplēša ordeņa izdalīš[anas] svētki. Kalpaka ordeni saņēma viņa brālis. Kāda meitene — priekš Brieža. Baginskis saņēma priekš piederīgiem. Bij nepatīkams fakts: viens no ordeņa dalībniekiem atnāca zaldātu pavadībā — bij izdarījis kādu noziegumu.

Biju plkst. 8 v. uz sociāldem[okrātiskās] jaunatnes literat[ūras] sekcijas apspriedi. Lasīja referātu par Aspazijas dzeju. Piedalījos debatēs un paliku līdz ½ 11 n.

Jaunatnes iespaids ļoti vienmuļīgs, pelēks. Nolēma dibināt literatūras semināru par jaunākiem latv. rakstniekiem. Iepazinos arī ar visiem s[ociāldemokrātiskās] j[aunatnes] locekļiem. Lielākā darbiniece — Grünberg. Šodien kanclejā bija atnākusi kāda vecīte, kura visus ceļus izstaigājusi, meklēdama savu dēlu, kurš bijis kareivis un bez vēsts nozudis. Viņa mani sapnī redzējusi, un es teicis:

"Ko tu, vecen, bēdājies — atnāci pie Raini." Tā kā es viņu saucis, tā viņa arī atnākusi. Iedevu viņai drusku naudas. Tad bij vēl kāda sieviņa, kura sauca mani par brāli.

J. Rainis. Kopoti raksti 30 sējumos. 25. sējums, Dienasgrāmata (1920-1929) (Rīga : Zinātne, 1986)

Tekstu sagatavojusi un komentējusi Biruta Gudriķe